Sberbank CZ, a.s. (likvideerimisel) varaga seoses tehtud pankrotiotsuse ja maksejõuetuse väljakuulutamise oluliste osade avalikustamine vastavalt Euroopa Parlamendi ja nõukogu direktiivi 2001/24/EÜ (krediidiasutuste saneerimise ja likvideerimise kohta) artiklile 13

Kutse nõude esitamiseks – Kehtestatud tähtaegadest tuleb kinni pidada

Kutse nõude vaidlustamiseks – Kehtestatud tähtaegadest tuleb kinni pidada

(2022/C 417/10)

Võlgniku andmed: Sberbank CZ, a.s. (likvideerimisel), Tšehhi Vabariigi õiguse kohaselt asutatud ja tegutsev aktsiaselts, mille registrijärgne asukoht on U Trezorky 921/2, Jinonice, 158 00 Praha 5, registrikood: 25083325, kantud Praha linnakohtu peetavasse äriregistrisse (B jagu, kanne 4353)

Pankrotikohtu andmed : Praha linnakohus, mille registrijärgne asukoht on Slezská 9, 120 00 Praha 2, Tšehhi Vabariik

Pankrotihalduri andmed : Dr.iur. Jiřina Lužová, advokaat, kelle registrijärgne asukoht on Dušní 866/22, 110 00 Praha 1, Tšehhi Vabariik, registrikood: 44686650, e-posti aadress: ak@akluzova.cz, telefon +420 222327902.

26. augustil 2022 tegi Praha linnakohus otsuse nr MSPH 95 INS 12575/2022 - A-72, milles muu hulgas vastavalt Tšehhi õigusele (seadus nr 182/2006 pankroti ja selle menetlemise kohta (maksejõuetusseadus), muudetud kujul):

a) kuulutati välja võlgniku Sberbank CZ, a.s. (likvideerimisel), Tšehhi Vabariigi õiguse kohaselt asutatud ja tegutsev aktsiaselts, mille registrijärgne asukoht on U Trezorky 921/2, Jinonice, 158 00 Praha 5, registrikood: 25083325, kantud Praha linnakohtu peetavasse äriregistrisse (B jagu, kanne 4353) (edaspidi „võlgnik“) pankrot ja

b) kuulutati välja maksejõuetus võlgniku varade suhtes (edaspidi „otsus“).

Otsusega määrati võlgniku pankrotihalduriks Dr.Iur. Jiřina Lužová, advokaat, kelle registrijärgne asukoht on Dušní 866/22, 110 00 Praha 1, Tšehhi Vabariik, registrikood: 44686650.

Võlausaldajate nõuded, mis on kajastatud võlgniku raamatupidamisarvestuses, loetakse esitatuks. Võlausaldajatele antakse sellest asjaolust isiklikult teada 60 päeva jooksul alates pankroti väljakuulutamisest. Tähtpäev on 25. oktoober 2022.

Teates esitatud nõude suurust või laadi vaidlustada sooviv võlausaldaja võib nelja kuu jooksul alates maksejõuetuse väljakuulutamise kuupäevast esitada pankrotihaldurile kirjaliku vastuväite. Vastasel korral eeldatakse, et võlausaldaja on teates esitatuga nõus. Tähtpäev on 26. detsember 2022. Võlausaldaja, kelle registreeritud aadress, kontor, elukoht või alaline elukoht on Euroopa Liidu või Euroopa Majanduspiirkonna liikmesriigis, võib esitada vastuväite selle riigi ametlikus keeles. Vastuväite päisesse tuleb kirjutada tšehhikeelne tekst „Podání námitky proti výši pohledávky“ (Nõude suuruse vaidlustamine). Kui vastuväite sisu on pankrotihaldurile arusaadav, võtab ta vastuväite arvesse ka juhul, kui kõnealust teksti ei ole päisesse kirjutatud. Pankrotihaldur ei pea hilisemat vastuväidet arvesse võtma, välja arvatud juhul, kui on selge, et see esitati selle kättetoimetamise eest vastutavale asutusele õigel ajal. Pankrotihaldur võib nõuda, et võlausaldaja esitaks vastuväite tšehhikeelse tõlke.

Kolme kuu jooksul alates otsuse avaldamisest Euroopa Liidu Teatajas võib võlausaldaja esitada vastuväite, kui ta ei ole saanud maksejõuetusseaduse § 373 lõike 2 kohast teadet. Vastuväites tuleb märkida võlgnikule esitatava nõude suurus võlgniku varade suhtes pankroti väljakuulutamise kuupäeva seisuga. Vastuväitele tuleb lisada ametlikult kinnitatud ärakirjad dokumentidest, mis tõendavad nõude väidetavat suurust, nõude tekkimise kuupäeva ja nõude laadi, eriti seda, kas nõue on esitatud pankrotvara suhtes (maksejõuetusseaduse § 168), kas nõue on käsitatav pankrotivara suhtes esitatava nõudega samaväärsena (maksejõuetusseaduse § 169), kas nõue hõlmab tagatist, kas nõue on mõnel muul viisil tagatud või on tegemist kõrvalnõudega (maksejõuetusseaduse § 172 lõige 2), samuti tuleb vastuväites esitada võimalikud omandireservatsioonid. Võlausaldaja, kelle registreeritud aadress, kontor, elukoht või alaline elukoht on Euroopa Liidu või Euroopa Majanduspiirkonna liikmesriigis, võib esitada vastuväite selle riigi ametlikus keeles. Vastuväite päisesse tuleb kirjutada tšehhikeelne tekst „Přihláška pohledávky“ (Nõuete esitamine). Kui vastuväite sisu on pankrotihaldurile arusaadav, võtab ta vastuväite arvesse ka juhul, kui kõnealust teksti ei ole päisesse kirjutatud. Pankrotihaldur ei pea hilisemat vastuväidet arvesse võtma, välja arvatud juhul, kui on selge, et see esitati selle kättetoimetamise eest vastutavale asutusele õigel ajal. Pankrotihaldur võib nõuda, et võlausaldaja esitaks vastuväite tšehhikeelse tõlke.

Dr.iur. Jiřina Lužová, ettevõtja Sberbank CZ, a.s. (likvideerimisel) pankrotihaldur